กรมอุตุนิยมวิทยา เตือนประชาชนให้เฝ้าระวังปริมาณฝนตกหนักและฝนตกหนักสะสมโดยเฉพาะภาคเหนือและภาคตะวันออกเฉียงเหนือ
กรมอุตุนิยมวิทยา เตือนประชาชนให้เฝ้าระวังปริมาณฝนตกหนักและฝนตกหนักสะสมโดยเฉพาะภาคเหนือและภาคตะวันออกเฉียงเหนือ พร้อมแนะเตรียมรับมือพายุโซนร้อน “โพดุล” คาดถึงไทย 31 สิงหาคมนี้นายธนะสิทธิ์ เอี่ยมอนันชัย รองอธิบดีฝ่ายบริหารกรมอุตุนิยมวิทยา เปิดเผยว่า ในช่วงตลอดสัปดาห์นี้ ประเทศไทยจะมีปริมาณฝนเพิ่มมากขึ้นและฝนตกหนักสะสมต่อเนื่อง ในพื้นที่บริเวณภาคเหนือ ภาคตะวันออกเฉียงเหนือ  ภาคกลางและภาคใต้ เนื่องจากได้รับอิทธิพลจากร่องมรสุมตะวันตกเฉียงใต้พาดผ่านอยู่ที่บริเวณภาคเหนือและภาคตะวันออกเฉียงเหนือตอนบน และมีหย่อมความกดอากาศต่ำปกคลุมอยู่ที่บริเวณสาธารณรัฐประชาธิปไตยประชาชนลาว ประกอบกับประเทศเวียดนามตอนบน ส่วนภาคอื่นๆ จะมีปริมาณฝนตกน้อย ประชาชนควรเฝ้าระวัง อาจทำให้เกิดน้ำท่วมฉับพลันน้ำป่าไหลหลากได้ สำหรับคลื่นลมในทะเลฝั่งอันดามันมีคลื่นสูง 2-3 เมตร ฝั่งอ่าวไทยมีคลื่นสูงประมาณ 2 เมตร และบริเวณที่มีฝนฟ้าคะนองจะมีคลื่นสูงกว่า 3 เมตร  ชาวเรือควรเดินเรือด้วยความระมัดระวังและเรือเล็กควรงดออกจากฝั่ง นอกจากนี้ ยังมีพายุดีเปรสชั่น ที่อยู่ฝั่งตะวันออกของประเทศฟิลิปปินส์ ได้ทวีกำลังแรงขึ้นเป็นพายุโซนร้อนที่มีชื่อว่า “โพดุล” กำลังเคลื่อนตัวทางทิศตะวันตก คาดว่า จะลงสู่ทะเลจีนใต้ในวันพรุ่งนี้ 28 สิงหาคม 2562 และจะผ่านทางตอนใต้ของเกาะไหหลำสาธารณรัฐประชาชนจีน ในวันที่ 31 สิงหาคม - 1 กันยายนนี้ ซึ่งจะส่งผลต่อประเทศไทยทำให้มีฝนตกหนักถึงหนักมากอย่างแน่นอน รองอธิบดีฝ่ายบริหารกรมอุตุนิยมวิทยา กล่าวต่อว่า ขอให้ประชาชนควรเฝ้าระวังและติดตามประกาศจากกรมอุตุนิยมวิทยาอย่างใกล้ชิด ได้ที่เว็บไซต์ ?www.tmd.go.th? หรือสายด่วนพยากรณ์อากาศ 1182